Nos N. (. . . . . .) decanus et capitulum Lingonense, omnibus notum facimus tam presentibus quam futuris, quod nos quittavimus dilectis nostris Guillelmo, comiti Nivernensi et Tornodorensi, et Mathildi, uxori ejus, et heredibus suis, centum solidos redditus quod habebamus in Perronio Tornodori ex dono et concessione Petri, comitis Nivernensis et Agnetis, uxoris sue, pro anniversario Mathildis, bone memorie quondam comitisse Tornodori, matris dicte Agnetis, in perpetuum celebrando. Quos siquidem centum solidos venerabilis pater et dominus episcopus Lingonensis nobis assignavit in ventis et aliis redditibus mercati Lingonis, unde nos tenemur anniversarium dicte comitisse celebrare in perpetuum, sicut ante. Et sciendum quod nos escambium quod inter dictum episcopum et supradictos comitem et comitissam intervenit, prout in litteris ipsorum plenius continetur, laudamus, concedimus et etiam approbamus. Quod ut et ratum sit et firmum presentes litteras fecimus sigilli nostri munimine roborari. Actum, anno Gratie Mº CCº vicesimo-octavo, mense junio.